Brasilië se Olimpiese baas geskors | Netwerk24
Nadal gee Tsitsipas 'n tennisles
Stefanos Tsitsipas en die ganse tenniswêreld het geweet hy gaan op sy allerbeste moet wees om Donderdag in Melbourne 'n Griekse tragedie te vermy.
Oud-Protea Botha verras met uittrede
Die voormalige Suid-Afrikaanse draaibouler Johan Botha, wat sedert 2012 in Australië woon, het sy uittrede – met onmiddellike ingang – uit alle krieket aangekondig.
Is jou glas ook halfvol vir 2019?
Verbruikers is betreklik optimisties oor die jaar wat voorlê, maar voel steeds nie dis 'n goeie tyd om duur artikels soos motors en meubels aan te skaf nie.
5de vertoning van Afrikaans is Groot nou in Kaapstad
'n Vyfde Afrikaans is Groot-vertoning gaan in Kaapstad aangebied word. Dit volg ná rekordkaartjieverkope op die eerste dag toe besprekings by Computicket geopen het.
Brasilië se Olimpiese baas geskors
Deur Wim Pretorius 09 Oktober 2017 18:15
Die Internasionale Olimpiese Komitee (IOK) het Carlos Nuzman, die hoof van Brasilië se Olimpiese Komitee, geskors nadat hy verlede week in hegtenis geneem is.
Carlos Nuzman. Foto: Getty Images
Nuzman word daarvan beskuldig dat hy omkoopgeld van bykans R29,5 miljoen gereël het sodat die IOK in 2009 vir Rio de Janeiro as gasheer vir 2016 se Spele moes kies.
Volgens die IOK is besluit om die 75-jarige te verwyder van die reëlingskomitee wat beplanning doen vir 2020 se Spele in Tokio.
Hy is gevolglik geskors uit Brasilië se Olimpiese Komitee en die finansiële voordele wat die IOK aan dié komitee gee, is ook voorlopig opgeskort.
"Om die regte van Brasiliaanse sportlui te beskerm sal dié besluit nie op die sportlui van toepassing wees nie," sê die IOK in 'n verklaring.
"Daarom sal die IOK steeds 'n Brasiliaanse Olimpiese span aanvaar vir volgende jaar se Winterspele in PyeongChang, Suid-Korea, en in alle ander kompetisies waarvoor Brasilië se Olimpiese Komitee die regte gehad het om sportlui te kon inskryf."
Verder sal Olimpiese beurse aan Brasiliaanse skoliere steeds uitbetaal word.
Volgens die IOK sal die skorsing moontlik tydelik opgehef word mits die verdagte bestuur van die Brasiliaanse Olimpiese Komitee onder oë geneem word.
Die omkoopgeld wat Nuzman gereël het, was glo bedoel om Papa Massata Diack se stem te werf. Hy is die seun van Lamine Diack, voormalige president van die Internasionale Vereniging van Atletiekfederasies.
Die voormalige direkteur van die Brasiliaanse Olimpiese Komitee, Leonardo Gryner, is ook verlede week in hegtenis geneem, met die IOK wat ook alle verdere verpligtinge teenoor die reëlingskomitee gestaak het.
Nuzman en Gryner het met die Brasiliese sakeman Arthur Cesar de Menezes vergader kort voordat die IOK in Oktober 2009 in Kopenhagen, Denemarke, saamgetrek het. De Menezes het glo $1,5 miljoen verskaf via 'n maatskappy wat deur Papa Massata Diack gestig is om stemme van Afrika-lede van die IOK te werf.